Lillestrøm får bot på 100 000 kroner etter supporternes bruk av pyroteknikk under cupfinalen på Ullevaal.

Sanksjonssak 24/2017 – Lillestrøm SK

NFFs påtalenemnd (Påtalenemnda) har i brev datert 21. desember 2017 oversendt anmeldelse til Doms- og sanksjonsutvalget (Utvalget) vedrørende Lillestrøm SK. Anmeldelsen er begrunnet i at det under cupfinalen mellom Lillestrøm SK og Sarpsborg 08 3. desember skal ha blitt benyttet ulovlig pyroteknikk fra Lillestrøm sine tilhengere i form av at det i løpet av kampen skal ha blitt antent et tosifret antall røykbluss og én blinker.

På grunnlag av den foreliggende dokumentasjon og forklaringer, samt bilde og videoklipp fra den aktuelle kampen, finner Utvalget det bevist at Lillestrøm-supporterne har forholdt seg som beskrevet i Påtalenemndas anmeldelse.

Det følger av NFFs sikkerhets- og arrangementsbestemmelser at det er et forbud mot å ha med fyrverkeri eller effekter som oppfattes som slikt inn på arenaen, jf. reglement om pyroteknikk. Det heter i sikkerhets- og arrangementsbestemmelsenes at aktiviteter supporterne ønsker å gjennomføre i forbindelse med arrangementet, skal på forhånd avtales og organiseres av arrangerende klubb. Det understrekes uttrykkelig at pyroteknikk kun kan benyttes av hjemmelagets tilhengere etter bestemte retningslinjer. Pyroteknisk materiale kan således kun benyttes av hjemmelagets supportere dersom det er gitt særskilt tillatelse og bruken skjer i tråd med NFFs anvisninger.

Bakgrunnen for det generelle forbudet, søknadsprosedyren og de strenge retningslinjene for bruk av pyroteknisk materiell er at dette er svært brannfarlig og således har et stort skadepotensial.

Det fremgår av NFFs lov at en klubb kan ilegges sanksjoner for overtredelser begått av dens tilhengere i tilknytning til den kamp klubben deltar i. Utvalget legger til grunn at det var Lillestrøm sine tilhengere som antente røykblussene og blinkeren. Klubben er dermed ansvarlig for overtredelsen som anmeldelsen omfatter.

Både allmennpreventive og individualpreventive hensyn tilsier at forholdet må sanksjoneres.

Grunnen til at det må reageres mot slike overtredelser, er at bruk av pyroteknisk materiale utgjør en sikkerhetsrisiko og et faremoment.

Enhver bruk av pyroteknisk materiell på tribunen er forbundet med en sikkerhetsmessig risiko. Bruk av bluss medfører en røykutvikling som kan være særlig generende for personer med luftveisplager, samt at bruken er egnet til å skape frykt og panikk blant tilskuerne og kampens aktører.

Utvalget legger i skjerpende retning vekt på at bruken av pyroteknikk foregikk på tribunen og således blant publikum. Handlingen ble foretatt i umiddelbar nærhet til mennesker og innebar dermed en større risiko for skade.

Videre legges det i skjerpende retning vekt på at Lillestrøm gjentatte ganger tidligere er sanksjonert for lignende forhold. Det vises blant annet til sanksjonssak 25/2016 og sanksjonssak 21/2016, hvor Lillestrøm ble ilagt bøter på henholdsvis 100 000 kr og 80 000 kr. Det følger av NFFs lov at sanksjonen bør skjerpes ved gjentakelse.

Ved selve sanksjonsutmålingen legger Utvalget vekt på at omfanget og alvorlighetsgraden av ulovlig bruk av pyroteknisk materiale i den foreliggende sak, ikke fremstår som like alvorlig som i ovennevnte sak 25/2016. Dette skulle normalt tilsi en lavere bot enn i nevnte sak.

Imidlertid, med henvisning til NFFs lov, sanksjonsskjerpelse ved gjentakelse, finner Utvalget at Påtalenemndas innstilling til bot på kr. 100 000,- er passende i dette tilfellet.